text: Gavà 1 - Ascó 1
  dilluns, 25 de gener de 2016 14:07
  Vídeo: Juanjo Carrasco
  Nou empat del Gavà, en aquesta ocasió davant l'Ascó (1-1)
  L'equip entrenat per Juanma Pons porta ja 5 jornades sense conèixer la victòria
  No ha estat l'Ascó finalment l'equip que hagi servit per trencar la mala ratxa de resultats del C.F. Gavà. L'empat a 1 gol a La Bòbila d'ahir diumenge certifica que l'equip entrenat per Juanma Pons es troba immers en una veritable crisi de resultats. Amb aquesta ja fa 5 setmanes que no coneixen la victòria, i en les darreres 16 setmanes només l'han aconseguida en dues ocasions. El partit d'ahir va servir, això si, per millorar la mala imatge que van donar els homes de Pons en el terreny de joc del Cerdanyola.
  El partit va estar farcit d'ocasions pels dos equips, però els locals van ser els primers en anotar en el minut 18 en la primera ocasió dels blaugrana gràcies a les botes de Raíllo. En el minut 35, Víctor establia l'empat a un gol amb un espectacular xut de falta que se'n va anar directament al fons de la porteria blaugrana. La represa del partit va mostrar a dos equips nerviosos i, per tant, van mancar les ocasions de gol. La polèmica va arribar en el minut 79 amb l'expulsió de Niko Kata, que va rebre la segona groga per simular penal després de patir un lleu contacte dins de l'àrea. Tot i que els dos equips van gaudir encara d'ocasions per desfer l'empat finalment el partit va quedar en taules.
  Juanma Pons assegura que "tant aquest partit com el de la Montañesa els hem dominat, hem portat el pes del partit i hem merescut guanyar, però ens han fet dos gols que surten una vegada cada molt temps". El tècnic del Gavà també posa en valor "l'entrega d'avui dels jugadors, estic molt content perquè fins i tot amb 10 hem lluitat fins el final".
  D'altra banda, Pons adverteix que "ara és quan hem de ser més forts que mai perquè ara és quan ens plouen les estadístiques de que portem pocs punts, però l'equip està viu perquè l'equip genera, el que passa és que no estem compensant amb resultats el que l'equip genera i el que ens fan". "Per tant", afegeix Pons, "això és el futbol, això és la vida, s'ha de seguir treballant, queden 16 jornades i s'ha d'aixecar l'ànim i seguir endavant".
  De la seva banda, l'entrenador de l'Ascó, Miguel Rubio, també s'ha mostrat "content amb l'esforç de l'equip, crec que avui hem entès que havíem de defensar fort i intentar recuperar pilotes per generar problemes al Gavà". Rubio destaca a Guiu i a Víctor com dos jugadors en punta que "han generat suficients problemes al Gavà, que ha hagut d'estar molt pendents d'ells, i a mes també han col·laborat en tasques defensives".
  Amb aquest nou empat, els homes entrenat per Juanma Pons cauen fins a la novena posició del Grup V de Tercera Divisió amb 32 punts, a 6 de les places de promoció de categoria i al doble, és a dir a 12, de les places de descens.